Danskerne har rekordstor bankbog: Har mere end 140.000 kr. på bankkonti

Penge Eksklusivt for kunder

Danskernes bankkonti glimter af guld som aldrig før, viser nye tal fra Nationalbanken.



Således steg danskernes indlån i bankerne til 810 mia. kr. i november fra 806 mia. kr. i måneden før.



Det er det højeste niveau i de 16 år, som Nationalbanken har ført statistikken, og det giver i snit danskerne en særdeles velpolstret bankbog.



"Det betyder, at hver dansker fra olding til spæd har 144.700 kroner stående på deres bankkonti i november, hvilket er en stigning på 6.950 kroner siden starten af 2016," siger cheføkonom i Nykredit, Tore Stramer.



Den udvikling får cheføkonomen til at løfte øjenbrynene, idet danskerne gik shop-amok i slutningen af november under Black Friday, hvor dankortomsætningen slog rekord med mere end to mia. kr. i omsætningen.



"Det er bestemt bemærkelsesværdigt med tanke på, at såvel dankortomsætningen og detailsalget har vist en stærk udvikling i såvel oktober og november. Der er således noget der tyder på, at fremgangen i danskernes rådighedsbeløb er så stort at der både kan skrues op for forbruget og opsparingen," siger Tore Stramer og fortsætter:



"Det bekræfter os i, at forbrugsopsvinget fortsat har god fart på. Det skal helt naturligt ses i lyset af, at forbrugspotentialet er solidt i øjeblikket. Renterne er uhyre lave, reallønnen stiger pænt for de fleste danskere, beskæftigelsen stiger i stadig flere dele af landet og friværdierne ligeså."



Rigtig gode kår i danskernes privatøkonomi



Rekorden i danskernes indlån består, selvom man renser tallene for inflation og og sæson, og tallene tyder derfor på, at den danske privatøkonomi får en luft under vingerne fra årets start.



"Der er altså med andre ord rigtig gode kår i danskerne privatøkonomi i øjeblikket. Det bør give noget medvind til privatforbruget, samtidig med at der er luft til fortsat at øge opsparingen og nedbringe gæld," siger cheføkonomen, der peger på, at store stigninger i reallønnen også puster til forbrugsfesten.



"Danskerne er dermed også i den luksussituation, at reallønnen i 2016 skød den højeste fart i ni år, samtidig med at formuerne aldrig har været større. Der er med andre ord et solidt opsving i de danske husholdningers private budgetter," siger Tore Stramer.



Nykredit forventer samlet set en forbrugsvækst på 2,0% i år og 1,8% næste år.







